
Necesitatea realizării unei analize atente a fenomenului migraţiei internaţionale este periodică deoarece deşi 
fenomenul migraţiei, în ansamblul său şi raportat la anul anterior, nu a înregistrat modificări substanțiale în 
prima jumătate a lui 2015 şi nici în lunile ce au urmat, pe componenta migraţiei mixte, a fost înregistrată o 
transformare a valurilor de migraţie ilegală sub două aspecte principale: pe de o parte, modalitatea de 
desfăşurare şi, pe de altă parte, numărul şi compoziția populației. Mai mult, reluarea acestui demers la sfârşitul 
anului 2015 oferă oportunitatea verificării concluziilor studiului „Migraţia ca problemă de securitate: studiu de 
caz — România ” (Editura Universităţii Naţionale de Apărare ,„ Carol I”, Bucureşti, 2014) şi, având la dispoziţie noi 
statistici, de a completa aserțiunile formulate. 


1. Migraţia ca fenomen social 


Există un număr considerabil de lucrări dedicate 
fenomenului migrației internaționale post-Război 
Rece, iar această situaţie se înregistrează din cel puțin 
două motive principale: pe de o parte, poate fi 
invocată tendința pozitivă a imigrației ce a fost 
identificată după căderea Zidului Berlinului, iar pe de 
altă parte, subliniem faptul că migraţia internațională 
constituie cea de-a doua componentă importantă a 
dinamicii demografice. După cum afirma, în anul 
1991, demograful român Vladimir Trebici, imigrările 
au aceeaşi semnificație cu naşterile, emigrările 
reprezintă pierderi. 

Studiul de față face apel la articolele 13, 14 şi 15 
ale Declaraţiei Universale a Drepturilor Omului ce 
stipulează că: orice persoană are dreptul de a circula 
în mod liber şi de a-şi alege reşedinţa în interiorul 
granițelor unui stat, orice persoană are dreptul de a 
părăsi orice ţară, inclusiv a sa, şi de reveni în țara sa; 
în caz de persecuție, orice persoană are dreptul de a 
căuta azil şi de a beneficia de azil în alte țări”, ŞI, cel 
mai important, orice persoană are dreptul la o 
cetățenie şi nimeni nu poate fi lipsit în mod arbitrar de 
cetăţenia sa sau de dreptul de a-şi schimba cetăţenia“. 

Aceste trei articole ar trebui să constituie piatra 
unghiulară a întregului proces de gestionare a 


migraţiei. Însă, din păcate, este dificil de realizat 
acest deziderat întrucât migraţia este, în acelaşi timp, 
atât o oportunitate, cât şi o provocare pentru 
dezvoltare şi, în consecință, pentru securitate. 
Analiza migraţiei din punctul de vedere al securității 
înseamnă studiul unei vaste arii tematice ce variază 
de la realitatea obiectivă la cea subiectivă. 

Odată cu importanta lucrare a lui Peter L. Berger 
şi Thomas Luckmann, Construirea socială a 
realității (1966 — ediţia originală şi 2008 — ediţia în 
limba română), care au preluat şi dezvoltat ideile lui 
Durkheim, Mead, Sartre, Marx, ideea conform căreia 
homo sapiens este întotdeauna şi un homo socius? a 
fost dezbătută în multe analize ce subliniază existenţa 
a trei caracteristici ale societăţii: este un produs 
uman, dar constituie o realitate obiectivă şi, totuşi, un 
produs social“. 

În acest context teoretic, migraţia apare ca un 
fenomen ce este influențat şi influențează 
reprezentările sociale, în special în ceea ce priveşte 
componenta de imigrație. 

Lucrările ştiinţifice dedicate acestui subiect” 
argumentează că, din perspectiva individului, 
imigrația produce o transformare a câmpului 
reprezentării în termeni de schimbare a modului 

comun de înțelegere a grupurilor şi a poziției, a 
statutului lor în societate. 

În acelaşi timp, reprezentarea socială existentă 
este afectată de imigrație prin aceea că politicile 
guvernamentale, realitățile demografice ŞI 
reprezentările sociale sunt interdependente, orice 
modificare în planul uneia afectându-le şi pe celelalte 
două şi creând un nou context social ce influențează 
atât imigranții, cât şi cetăţenii țării de destinaţie€. 


! Pentru mai multe detalii, a se vedea Vladimir TREBICI, 
Populaţia Terrei: demografie mondială, Editura Ştiinţifică, 
Bucureşti, 1991. 

? Articolul nr. 13 din Declaraţia Universală a Drepturilor 


Omului adoptată de Adunarea Generală a Organizaţiei 
Națiunilor Unite dla 10 decembrie 1948, URL: 
http://legislatie.resurse-pentru-democratie.org/legea/declaratia- 
universala-a-drepturilor-omului.php. 

* Articolul nr. 14 din acelaşi document. 

* Articolul nr. 15 din acelaşi document. 

5 Peter L. BERGER şi Thomas LUCKMANN, Construirea 
socială a realității, Ed, ART, Bucureşti, 2008, p. 77. 

6 Idem, p. 89. 

7 Kay DEAUX, Shaun WILEY, “Moving People and Shifting 
Representations Making Immigrant Identities”, p. 10, în Gail 
MOLONEY şi lan WALKER (eds.), Social Representations and 
Identity. Context, Process and Power, Palgrave MacMillan, 
2007, pp. 9-27. 

* Ibidem. 


2. Migratia în Uniunea Europeană 


Migrația în Uniunea Europeană constituie o 
problemă complexă, deoarece: pe de o parte, se 
manifestă fluxuri de migrație deosebit de consistente 
între tările membre UE, însă în contextul existenței 
unei cetățenii europene, iar pe de altă parte, există un 
important flux de imigranți dinspre tările non-UE. 

Aceasta se traduce prin identificarea a două 
culoare de migrație: de la Nord la Nord şi de la Sud 
la Nord. Aici, Nord şi Sud nu sunt definite în termeni 
geografici, ci de dezvoltare’. 

Pentru analiza fenomenului migrației în UE, 
ultimii 15 ani au fost marcați de două elemente 
extrem de importante: criza economico-financiară şi 
valul de refugiați din ultimul an. 

În ceea ce priveşte primul element, criza 
economico-financiară declanşată în anul 2007 a 
produs o scădere rapidă a ratei brute a migrației nete 
ce, însă, în anul 2013 a urcat din nou la valori 
comparabile celor din anii 2002-2006, pentru a 
scădea în anul următor. Pe timpul unei crize 
economice, migranţii constituie unul dintre cele mai 
afectate grupuri sociale. Problemele cu care aceştia se 
pot confrunta în mod curent şi care se pot acutiza în 
această perioadă sunt diverse: de la tratament 
discriminatoriu la locul de muncă şi pierderea 
acestuia în țara de destinație, la şomaj în ţara de 
origine în cazul celor care încă nu au emigrat, deşi au 
această intenţie, sau al celor care s-au întors (migrație 
de revenire). 

Din acest punct de vedere, ultimii ani au adus în 
prim-plan apelurile oficiale şi neoficiale pentru 
restricționarea accesului imigranților în ţările de 
destinație bazate pe prejudecata conform căreia 
aceştia ocupă locurile de muncă ale cetăţenilor țării 
respective şi concurează „ilegal” pentru beneficiile 


sociale, chiar acceptând locuri de muncă slab 
remunerate. Cifrele însă dovedesc faptul că 
majoritatea imigranţilor creează activitate economică 
şi locuri de muncă". Reacţiile decidenților politici 
confruntați cu această situație sunt diverse: de la 
declaraţii cu puternică amprenta naționalistă, la 
întărirea controlului la granițe sau, în alte cazuri 
complet diferite, de la implementarea unor politici de 
atragere a imigranţilor, la integrarea acestora în 
societate. 

În ceea ce priveşte modalitatea de desfăşurare a 
acestor valuri de migrație ilegală, în special sub 
titulatura de refugiați, se remarcă implicarea din ce în 
ce mai pregnantă a grupărilor de crimă organizată şi 
schimbarea mijloacelor de transport de la rutele 
aeriene sau cele maritime cu ambarcațiuni maritime 
de mică anvergură, la rute maritime, în care sunt 
folosite vase tip cargo, continuate cu rute terestre 
(tip convoi). 

În ceea ce priveşte numărul şi compoziţia 
populației, numărul populaţiei de refugiaţi este în 
creştere la nivel global încă din ultimii cinci ani, însă 
cu diferențe regionale: creştere accentuată pentru 
Europa Occidentală şi cifre relativ constante pentru 
restul lumii. De asemenea, dacă la nivelul populației 
globale de refugiați, compoziția pe vârste este de 
41% copii, iar pe sexe de peste 50% femei, la nivelul 
Europei, situația este cu totul diferită, în ultimii doi 
ani compoziţia fiind de 15% copii şi 11% femei!!. Se 
observă, aşadar, o creştere substanţială a populaţiei 
masculine adulte de refugiaţi în ţările Europei 
Occidentale. 

Accentuarea migrației ilegale din zonele de 
conflict a suprasolicitat vechile rute şi a adus 
modificări în altele. Migraţia ilegală către Europa, în 

special țările Uniunii Europene, conform FRONTEX, 
se desfăşoară pe opt rute (estică, Balcanii de Vest, 
est-mediteraneană, circulară Albania-Grecia, Apulia 
ŞI Calabria, central-mediteraneană, vest- 
mediteraneană, vest-africană), dintre care cea mai 
populată este cea est-mediteraneană pe care, în 
perioada  ianuarie-septembrie 2015, au fost 
înregistrați 359.171 imigranți provenind în special 
din Siria (248.810 persoane) şi Afganistan (66.765 
persoane). În ansamblu, conform aceleiaşi surse, în 
primele nouă luni ale anului, în UE au intrat peste 
710.000  migranți ilegali. Distribuirea acestor 
persoane conform normelor europene, precum şi 
trecerea de către acestea a frontierelor ţărilor 
europene aflate pe drumul către țările preferate de 
destinație (în special Germania, al cărei sistem de 
securitate socială încuraja până de curând imigrația; 
începând cu luna octombrie 2015, guvernul german a 
adoptat un pachet legislativ ce prevede grăbirea 
examinării cererilor de azil, expulzarea facilă a celor 
respinşi şi reducerea ajutoarelor sociale pentru cei 
acceptaţi) au dat naştere unor tensiuni între ţările 
Uniunii. 

Aşadar, pe măsură ce volumul fluxurilor 
migratorii a crescut, tiparele şi implicațiile imigrării 
au devenit din ce în ce mai complexe. Statele 


europene şi nu numai pot ignora problema migrației, 
întrucât, pe de o parte, este dificil de gestionat, iar, pe 
de altă parte, aduce beneficii economice importante, 
sau să o confrunte şi să creeze noi dezbateri legate de 
drepturile fundamentale ale omului şi statutul 
imigranților. 


* Tema aceasta, in extenso, a fost prezentată în 
cadrul seriei de prelegeri Prelegerile CSSAS la Cercul 
Militar Naţional, în ziua de 11 noiembrie 2015. 


” A se vedea categoriile preluate de Organizaţia Internaţională 
pentru Migraţie (IOM) (World Migration Report 2013. Migrant 
Well-being and Development, Geneva, 2013, p. 43) şi cele 
stabilite prin Programul de dezvoltare al ONU, prin Indexul 
Dezvoltării Umane (Teritoriile care au valori foarte mari ale IDU 
sunt: Andora; Australia; Austria; Bahrain; Barbados; Belgia; 
Brunei Darussalam; Canada; Cipru; Rep. Cehă; Danemarca; 
Estonia; Finlanda; Franţa; Germania; Grecia; Hong Kong, 
China; Ungaria, Islanda; Irlanda; Israel; Italia; Japonia; 
Liechtenstein; Luxemburg; Malta; Olanda; Noua Zeelandă; 
Norvegia; Polonia; Portugalia; Qatar; Rep. Coreea; Singapore; 
Slovacia; Slovenia; Spania; Suedia; Elveţia; Emiratele Arabe 
Unite; Regatul Unit al Marii Britanii şi Irlandei de Nord; Statele 
Unite ale Americii - IOM, op. cit., 2013, p. 44). 

' TOM Policy Brief, The Impact of the Economic Global Crisis, 
March 2009, p 1. 

1 Cifrele sunt preluate din informările zilnice publicate online de 
către UNHCR (URL: http://www.unhcr.org). 


CONCLUZII 


Date fiind cele de mai sus, putem sintetiza următoarele oportunități şi provocări pentru țările 


afectate de acest fenomen. 
a. Țări de origine: 


- „brain drain”, adică emigrarea specialiştilor către ţări în care expertiza lor este remunerată mai 


avantajos, iar locurile de muncă oferă stabilitate şi oportunități de promovare şi dezvoltare 
profesională mai mari. În acest caz, în ţara de destinaţie se înregistrează lipsa personalului specializat 
în domenii-cheie, precum sănătate, inginerie, informatică, arhitectură, cercetare ştiinţifică etc.; 

- - creşterea numărului emigranților atât pentru grupa de vârstă până în 18 ani, cât şi pentru 
grupa de vârstă 18-40 ani, corelat cu scăderea natalității, determină îmbătrânirea populației țării. 
Efectele acestei evoluţii ar putea fi: reducerea produsului intern brut potenţial, creşterea presiunii 
asupra bugetului de stat şi, în special, asupra sistemelor publice de sănătate şi pensii. Emigrarea 
masivă a populaţiei din grupa de vârstă 18-40 ani determină reducerea forței de muncă, ceea ce 
provoacă, pe termen scurt, probleme pe piaţa forței de muncă, traduse în scăderea productivităţii şi a 
veniturilor realizate la bugetul național, incapacitatea de a plăti pensiile de stat şi, în final, scăderea 
calității vieţii cetățenilor; 

- creşterea numărului emigranților atât pentru grupa de vârstă până în 18 ani, cât şi pentru grupa 
de vârstă 18-40 ani, determină reducerea pe termen scurt, mediu şi lung a masei de 
recrutare/încorporare la nevoie unde este cazul; 

- emigrația pentru muncă a părinților determină modificări dramatice în ceea ce priveşte 
dezvoltarea psiho-emoţională a copiilor rămaşi acasă (abandon şcolar, absenteism şcolar, consum de 
droguri, infracționalitate), alterează modelul familiei tradiționale şi perpetuează fenomenul migrației; 

- fluxurile masive de emigranţi către anumite ţări determină formarea şi manifestarea 
comportamentelor etnocentriste, discriminatorii şi stereotipizate ale cetăţenilor din țara de destinație 
împotriva imigranților şi, corelat, ţării de origine, ceea ce poate duce la conflicte diplomatice între 
respectivele țări. Problemele sunt şi mai dificil de gestionat în situația în care imigranții sunt 
persoane cu antecedente penale sau care au activităţi criminale în ţările de destinaţie. În acest caz, 
capitalul de imagine al ţării de origine la nivel internaţional va fi subminat, iar posibila reîntoarcere 
a emigranților expulzați va determina, ca şi în ţările de destinaţie prin care aceştia au trecut inițial, 
producerea unui val masiv de infracționalitate. 

b. Țări de destinaţie: 

- imigranții înlocuiesc pe piaţa muncii absenţa forţei de muncă, aducând beneficii de natură 
economică, deşi, în perioada de şomaj şi de adaptare la condiţiilor socio-economice din țara de 
destinație, imigranții pot fi văzuți de opinia publică drept o povară economică atât în ceea ce 
priveşte sistemul de securitate socială, cât şi cel al locuirii; 

- migrația de înlocuire, adică echilibrarea piramidei populaţiei prin primire în ţară a unui 
anumit număr de imigranţi care să compenseze pierderile în cadrul respective categorii de vârstă, 
susținută de politici naționale adecvate, poate constitui răspunsul la nevoia de compensare a 
costurilor economice induse de îmbătrânirea populaţiei; 

- în anumite zone, în care numărul imigranților este mare, se pot manifesta diferenţe notabile 
între populația rezidentă şi imigranţi, fiind necesară intervenţia guvernului, prin politici şi strategii 
destinate sporirii gradului de toleranță  multietnică, multiculturală, multireligioasă şi 
multilingvistică; 

- fluxurile masive de migrație ilegală pot fi corelate criminalităţii organizate şi terorismului, 
reprezentând o provocare de securitate la adresa țării de destinaţie; 

- refugiații şi azilanții pot crea tulburări sociale în țara de destinaţie prin organizarea şi 
angajarea în mişcări de opoziţie la adresa guvernelor țărilor de origine; 

- fluxurile masive de refugiaţi pot produce daune mediului înconjurător prin construirea de 
tabere lipsite de infrastructura sanitară necesară; 

- potenţiala creştere a ponderii imigrației ilegale în totalul imigrației extinde perioada de 
evaluare a ţării respective pentru integrarea în spaţiul Schengen, acolo unde este cazul. 

c. Țări de tranzit: 

- stabilirea migranţilor din categoria activă pe piața muncii în ţara de tranzit sporeşte numărul 
celor care contribuie la economia ţării, însă, în aceste cazuri, este preponderent vorba despre 
economia subterană, respectivele persoane fiind angajate „la negru”; 

- gestionarea deficitară a fluxurilor de migrație ce traversează țara de tranzit, corelat cu 
stabilirea unei anumite proporții a migranților în această țară, poate produce creşterea în amploare a 
atitudinilor xenofobe în populația rezidentă; 

- migranţii ilegali pot fi afiliați unor grupări de crimă organizată/teroriste ce pot viza acţional 
teritoriul țării de tranzit sau se pot folosi de alte organizaţii similare şi chiar de cetăţeni inocenți în 
realizarea scopurilor proprii. O slabă gestionare a acestor aspecte poate conduce la deteriorarea 
relațiilor țării de tranzit cu țările-țintă ale grupărilor de crimă organizată/teroriste. 

